สวัสดีครับ ช่วงสงกรานต์ที่ผ่านมา ได้กลับไปทานร้านดั้งเดิมที่บ้านผมทานกันมาตั้งแต่ผมยังเล็กๆ เลย โรงแรมก็มีทั้งส่วนเก่าและส่วนที่ตกแต่งใหม่ (บ่อเลี้ยงเต่าที่ผมชอบไปยืนดูตอนเด็กๆ ก็ยังอยู่ :D) ส่วนร้านสายลมเป็นร้านติดชายหาดช่วงที่ดีที่สุดของหัวหิน มีที่นั่งทั้งกลางแจ้งในสวนติดชายทะเล ลมเย็นๆ และในร้านร่มๆ อาหารได้ค่อนข้างเร็ว และรสชาติอร่อยไม่เคยเปลี่ยนเลย รอบนี้ไม่รู้ทำใบเสร็จหายไปไหน แต่ 3 คน ราคาคร่าวๆ ไม่เกินคนละ 500.- ครับ

[ที่ตั้งร้าน]

อยู่ประมาณซอยหัวหิน 81 โรงแรมจะอยู่ถัดจาก Intercontinental ไปนิดเดียวครับ ร้านมีที่จอดรถฟรีเยอะพอสมควร 

[เมนูที่สั่ง]

- ต้มยำกุ้งน้ำใส >>> น้ำรสชาติเข้มข้น แต่อาจจะเค็มไปนิด รสเปรี้ยวเลยอาจจะโดนกลบไป กุ้งไม่ได้ตัวใหญ่เท่าไหร่ครับ 

- ไข่เจียวหอยนางรม >>> อร่อยได้มาตรฐาน ถึงไม่ได้ทอดแบบฟูๆ สไตล์ร้านอาหารทะเลบ้านๆ ร้านอื่น หอยนางรมรสชาติโอเคครับ

- หอยเชลล์อบเนย >>> กลิ่นเนยหอมดี น้ำไม่เค็มจนเดินไป หอยเชลล์ก็อร่อยทีเดียวครับ  

- ปลากะพงนึ่งมะนาว >>> สูตรของร้านแปลกตรงที่น้ำออกน้ำตาลๆ รสชาติไม่เปรี้ยวมะนาว แต่จะออกบ๊วยๆ หน่อยบอกไม่ถูก แต่เนื้อปลาสด ชุ่มฉ่ำดี ผมโอเค แต่เหมือนคุณแม่จะไม่ค่อยชอบ :P

- ทะเลผัดฉ่า >>> เน้นปลาและปลาหมึกครับ ของที่ใช้สดทุกอย่าง ผัดออกเผ็ดนิดนึง แซ่บดีครับ
